Ντούσαν Βλάχοβιτς

Ο **Ντούσαν Βλάχοβιτς** (, · γενν. 28 Ιανουαρίου 2000) είναι Σέρβος επαγγελματίας ποδοσφαιριστής, ο οποίος αγωνίζεται ως επιθετικός για τη Γιουβέντους.

## Σταδιοδρομία σε συλλόγους

### Παρτιζάν
Ο Βλάχοβιτς ξεκίνησε να παίζει ποδόσφαιρο στη σχολή ποδοσφαίρου Αλτίνα Ζέμουν, όπου αγωνιζόταν κυρίως με μεγαλύτερους παίκτες. Αργότερα ήταν στην ΟΦΚ Βελιγραδίου για τρεις μήνες, και έκανε επίσης μία εμφάνιση για τον Ερυθρό Αστέρα Βελιγραδίου, αλλά τελικά εντάχθηκε στην Παρτιζάν Βελιγραδίου το καλοκαίρι του 2014.

Υπέγραψε το πρώτο του επαγγελματικό συμβόλαιο με την Παρτιζάν το 2015, όταν ήταν μόλις 15 ετών. Στις αρχές του 2016, ο Βλάχοβιτς εντάχθηκε στην πρώτη ομάδα με προπονητή τον Ιβάν Τόμιτς και πήρε τη φανέλα με το νούμερο 9. Έκανε το ντεμπούτο του στο Πρωτάθλημα Σερβίας στις 21 Φεβρουαρίου 2016 εναντίον της ΟΦΚ Βελιγραδίου, ως ο νεότερος πρωτοεμφανιζόμενος στην ιστορία της Παρτιζάν. Στον επόμενο αγώνα, που έγινε στις 27 Φεβρουαρίου 2016, έγινε ο νεότερος παίκτης στο Αιώνιο Ντέρμπι, όταν αντικαταστάθηκε στην αρχή του δευτέρου ημιχρόνου. Προηγούμενα, το ρεκόρ κρατούσε ο Λούκα Γιόβιτς. Στις 2 Απριλίου 2016, ο Βλάχοβιτς σημείωσε το πρώτο του γκολ για την Παρτιζάν εναντίον της Ράντνικ Σουρντουλίτσα, στην εντός έδρας νίκη με 3–2 και έγινε ο νεότερος σκόρερ στην ιστορία του συλλόγου. Σκόραρε επίσης ένα γκολ σε έναν ημιτελικό αγώνα Κυπέλλου ενάντια στη ΦΚ Σπάρτακ Σουμπότιτσα, που έπαιξε στις 20 Απριλίου 2016 σε εκτός έδρας νίκη με 3–0. Καθ' όλη τη διάρκεια της άνοιξης, ο Βλάχοβιτς είχε πάνω του τα μάτια πολλών ανιχνευτών ταλέντων από πολλές καταξιωμένες ευρωπαϊκές ομάδες, όπως η Άρσεναλ, η Άντερλεχτ και η Γιουβέντους, αλλά αργότερα, η Παρτιζάν απέρριψε όλες τις προσφορές. Ο Βλάχοβιτς ήταν επίσης σκόρερ στον τελικό του Κυπέλλου κόντρα στην ΦΚ Γιάβορ Ιβάνιτσα, τον οποίο κέρδισε η Παρτιζάν.

Ο Βλάχοβιτς έπαιξε τον πρώτο του αγώνα στη νέα σεζόν εναντίον της Ζαγκουένμπιε Λούμπιν στις 21 Ιουλίου 2016 στον 2ο αγώνα του δεύτερου προκριματικού γύρου του ΟΥΕΦΑ Γιουρόπα Λιγκ 2016–17, που ήταν το ευρωπαϊκό ντεμπούτο του για την Παρτιζάν. Ξεκίνησε πρώτη φορά βασικός σε αγώνα στον 2ο αγώνα της σεζόν 2016–17 του Πρωταθλήματος Σερβίας στον εκτός έδρας αγώνα εναντίον της Νάπρεντακ Κρούσεβατς.

Το καλοκαίρι του 2017, ο Βλάχοβιτς ανακοινώθηκε ως η μελλοντική μεταγραφή, μετά την οποία έμεινε στην Παρτιζάν μέχρι τη χειμερινή μεταγραφική περίοδο και τα 18α γενέθλιά του. Οι Μίλος Βαζούρα και Ίβιτσα Ίλιεφ, μέλη της διοίκησης του συλλόγου, αρνήθηκαν να επιβεβαιώσουν την αποχώρηση του Βλάχοβιτς και αυτός συνέχισε τις προπονήσεις με την πρώτη ομάδα για τη σεζόν 2017-18.

### Φιορεντίνα
Τον Ιούνιο του 2017, ο Βλάχοβιτς υπέγραψε προκαταρκτικό πενταετές συμβόλαιο με τη Φιορεντίνα, το οποίο έγινε επίσημο στα 18α γενέθλιά του, στις 28 Ιανουαρίου 2018. Ο Βλάχοβιτς αγοράστηκε επίσημα από τη Φιορεντίνα στις 22 Φεβρουαρίου 2018, επιλέγοντας να φορέσει τη φανέλα με τον αριθμό 18. Λόγω των διοικητικών κανόνων, δεν ήταν διαθέσιμος να παίξει μέχρι την 1η Ιουλίου 2018.

Στις 25 Σεπτεμβρίου 2018, ο Βλάχοβιτς έκανε το ντεμπούτο του με τη Φιορεντίνα, στη Σέριε Α, στην ήττα με 2–1 από την Ίντερ. Στις 18 Αυγούστου 2019, ο Βλάχοβιτς σημείωσε τα πρώτα του γκολ με τη Φιορεντίνα, στη νίκη με 3–1 εναντίον της Μόντσα στον τρίτο γύρο του Κυπέλλου Ιταλίας 2019–20.

Στις 13 Μαρτίου 2021, ο Βλάχοβιτς σημείωσε χατ τρικ στο πρώτο ημίχρονο σε μια εκτός έδρας νίκη με 4–1 επί της Μπενεβέντο.

Στις 31 Οκτωβρίου 2021, σημείωσε άλλο ένα χατ τρικ, αυτή τη φορά σε μια νίκη με 3–0 επί της Σπέτσια.

## Εθνική ομάδα
Ο Βλάχοβιτς ήταν μέλος της Εθνικής Σερβίας Κ15, σημειώνοντας χατ τρικ σε έναν αγώνα εναντίον της Τσεχίας στις 16 Απριλίου 2015. Κλήθηκε επίσης στην Εθνική Σερβίας Κ16 στα τέλη του 2015, κάνοντας το ντεμπούτο του εναντίον της Πολωνίας στις 27 Οκτωβρίου 2015. Τον Αύγουστο του 2016, ο Βλάχοβιτς κλήθηκε στην Εθνική Σερβίας Κ19 για το τουρνουά μνήμης «Στέφαν Βίλοτιτς-Τσέλε», όπου έκανε το ντεμπούτο του στον εναρκτήριο αγώνα ενάντια στις Ηνωμένες Πολιτείες. Στον δεύτερο αγώνα της ίδιας διοργάνωσης, σκόραρε ένα γκολ εναντίον της Γαλλίας. Αφού η Σερβία νίκησε το Ισραήλ στον τελικό αγώνα, ο Βλάχοβιτς ονομάστηκε ο πιο ταλαντούχος παίκτης της διοργάνωσης.

Ο Βλάχοβιτς έκανε το ντεμπούτο του για την Εθνική Σερβίας  στις 11 Οκτωβρίου 2020, σε έναν αγώνα για το Πρωτάθλημα Εθνών ΟΥΕΦΑ 2020-21 εναντίον της Ουγγαρίας. Σημείωσε το πρώτο γκολ του στη νίκη με 5-0 εναντίον της Ρωσίας για την ίδια διοργάνωση.

## Διακρίσεις
**Παρτιζάν**

* Πρωτάθλημα Σερβίας: 2016–17 
* Κύπελλο Σερβίας : 2015–16, 2016–17 

**Ατομικές**

* Καλύτερος Νέος Παίκτης της Σέριε Α: 2020–21

## Παραπομπές


## Εξωτερικοί σύνδεσμοι
* Στατιστικά στο utakmica.rs (σερβικά)
*  
*  
*  
* Προφίλ στο Transfermarkt.com 

Κατηγορία:Σέρβοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Σερβίας Κ19
Κατηγορία:Ποδοσφαιριστές Εθνικής Σερβίας Κ21
Κατηγορία:Ποδοσφαιριστές Εθνικής Σερβίας
Κατηγορία:Ποδοσφαιριστές Παρτιζάν Βελιγραδίου
Κατηγορία:Ποδοσφαιριστές Σουπερλίγκα Σερβίας
Κατηγορία:Ποδοσφαιριστές Φιορεντίνα
Κατηγορία:Ποδοσφαιριστές Σέριε Α
Κατηγορία:Ξένοι ποδοσφαιριστές στην Ιταλία
Κατηγορία:Σέρβοι ποδοσφαιριστές στο εξωτερικό
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Ευρωπαϊκού Πρωταθλήματος 2024